Փոխնախարարը ներկայացրեց նաև մի շարք այլ առաջարկություններ, որից հետո նրան արձագանքեց հանձնաժողովի անդամ Արփինե Հովհաննիսյանը: Նա ասաց, որ կողմ է խստացնելուն, կողմ է, որ ընտրակեղծարարները պատժվեն, սակայն մտահոգություններ ունի, որոնք կապված են քաղաքացիների հետ: Նա բերեց օրինակներ և հնչեցրեց հարցադրումներ. «Ներկայիս ՔՕ-ով նախտեսվում է պատասխանատվություն ընտրակաշառք ստանալու համար: Առաջարկվող փոփոխությունով ընտրակաշառքի առաջարկը կամ խոստումն ընդունելը նույնպես համարվում է ընտրակաշառք: Հիմա ենթադրենք` ընտրակեղծարարը որևէ գյուղում թակում է քաղաքացու դուռը, ինչ-որ տատիկի ասում` եթե մեզ ընտրես, ընտրությունների ժամանակ քեզ գումար կտանք: Տատիկը ժպտում է, ասում` լավ, և դուռը փակում է: Տատիկին դատապարտո՞ւմ ենք «լավ» ասելու համար: Իմ մտահոգությունը հետևյալն է` ո՞րն է խոստումն ընդունելը: Ժպտաց, ասաց` լավ, աչքերը ճպճպացրեց, ասաց` այո, խոստումն ընդունե՞ց»: